**0025, 1, Alex Manoogian St., Yerevan, Armenia , Tel. (+374) 10 559602 E-mail:** [**elrc@ysu.am**](mailto:elrc@ysu.am)[**www.ysu.am**](http://www.ysu.am)

**YEREVAN STATE UNIVERSITY**

**LAW DEPARTMENT**

**RESOURCE CENTER OF**

**ENVIRONMENTAL LAW**

**ºðºì²ÜÆ äºî²Î²Ü Ð²Ø²Èê²ð²Ü**

**Æð²ì²¶ÆîàôÂÚ²Ü ü²ÎàôÈîºî**

**¾ÎàÈà¶Æ²Î²Ü Æð²ìàôÜøÆ**

**¶Æî²àôêàôØÜ²Î²Ü ÎºÜîðàÜ**



*Հարգելի պարոն Հարությունյան,*

Ձեզ եմ ներկայացնում «Բնապահպանության ոլորտում նորարարական ֆինանսատնտեսական մեխանիմզմների ստեղծման հայեցակարգին հավանություն տալու մասին» ՀՀ Կառավարության արձանագրային որոշման նախագծի վերաբերյալ ԵՊՀ իրավագիտության ֆակուլտետի Էկոլոգիական իրավունքի գիտաուսումնական կենտրոնի դիտողությունները և առաջարկները:

Առդիր` 4 էջ:

Հարգանքով,

Ա.Իսկոյան

**Դիտողություններ և առաջարկներ «Բնապահպանական ոլորտի նորարարական ֆինանսատնտեսական մեխանիզմների ստեղծման հայեցակարգին հավանություն տալու մասին» ՀՀ Կառավարության արձանագրային որոշման նախագծի վերաբերյալ**

Շրջակա միջավայրի պահպանության և ռացիոնալ բնօգտագործման ոլորտում տարատեսակ ֆինանսատնտեսական գործիքների իրավական ամրագրումը և կիրառումը միջազգային պրակտիկայում` հատկապես ԱՄՆ-ում և Արևմտյան Եվրոպայում իր արդյունավետությունն ապացուցել է դեռևս նախորդ դարի 60-ականներից` հիմք դառնալով մասնավոր և հանրային հատվածների համագործակցության համար: Այդ մեխանիզմները միավորող ընդհանուր գաղափարը շրջակա միջավայրի նկատմամբ պատասխանատու վարքագիծ դրսևորելու պայմանով տնտեսական շահ ստանալու հնարավորությունն է, որը խարսխված է էկոլոգիական իրավունքի այնպիսի հիմնարար սկզբունքների վրա, ինչպիսիք են «աղտոտողը վճարում է», կանխարգելման և այլ սկզբունքները:

ՀՀ էկոլոգիական օրենսդրության համակարգում մի շարք տնտեսական գործիքների ամրագրման անհրաժեշտությունն արտացոլված է «Շրջակա միջավայրի պահպանության գործողությունների ազգային ծրագիրը հաստատելու մասին» ՀՀ Կառավարության արձանագրային որոշմամբ[[1]](#footnote-2), ինչպես նաև ՀՀ և ԵՄ համագործակցության շրջանակներում ընդունված փաստաթղթերում: Ազգային օրենսդրությամբ շրջակա միջավայրի պահպանության ոլորտի նորարարական ֆինանսատնտեսական գործիքների ամրագրումն ակասկած ենթադրում է միասնական հայեցակարգային հենք, որը թույլ կտա ներմուծվող նոր ինստիտուտները (գործիքները) համարժեքորեն ինտեգրել գործող իրավական համակարգին: Այս տեսանկյունից Նախագծի մշակման գաղափարը միանգամայն ընդունելի է, այդուահանդերձ, դրանում առկա են իրավական բնույթի որոշակի անհամապատասխանություններ և անճշտություններ, որոնց մի մասը սկզբունքային է, մյուսները` առավելապես տեխնիկական և խմբագրական: Հետևաբար, մեր դիտարկումները ներկայացնում ենք ըստ նշված հաջորդականության:

**Հայեցակարգային դիտողություններ**

1. Նախագիծը վերնագրված է «Բնապահպանական ոլորտի նորարարական ֆինանսատնտեսական մեխանիզմների ստեղծման հայեցակարգ», որի բովանդակային ընդրգկումը բավականին լայն է, և, ըստ էության, այն պետք է ներառեր շրջակա միջավայրի պահպանության ոլորտում կիրառվող բոլոր հիմնական տնտեսական գործիքները: Նկատենք, որ Նախագծում ներառված տնտեսական գործիքները դասակարգված են երկու հիմնական խմբի` (1) էկոհամակարագային ծառայությունների հետ կապված տնտեսական գործիքներ և (2) այլ նորարարական ֆինանսատնտեսական գործիքներ: Վերջինների թվում առաջարկում ենք ներառել էկոլոգիական ապահովագրությունը, էկոլոգիական աուդիտը, ինչպես նաև հարկային և բանկային արտոնությունները, որոնք ևս դիտարկվում են նորարարական ֆինանսատնտեսական մեխանիզմների համակարգում: Բացի այդ, միջազգային պրակտիկայում հաջողությամբ կիրառվում են տարբեր գործիքների հիբրիդներ (օրինակ` էկոլոգիական ապահովագրության պոլիսի առակայության դեպքում տնտեսվարողներին հարկային կամ բանկային արտոնությունների տրամադրում), որոնք ևս հարկ է հիշատակել հիշյալ գործիքների թվում: Ընդ որում, կարևոր է, որպեսզի Նախագծում միանշանակ պարզ լինի, որ նորարարական ֆինանսատնտեսական գործիքների ցանկը սպառիչ չէ, և դրանք կարող են շարունակաբար հարստանալ` ի պատասխան տնտեսական զարգացումներին: Նշված մոտեցումը բխում է ֆինանսատնտեսական մեխանիզմի գործառման տրամաբանությունից, և բովանդակային ընդգրկման տեսանկյունից թույլ կտա առավելագույնս համապատասխանեցնել Նախագծի վերտառությունը բովանդակությանը:
2. Ներկայացված Նախագիծն ընդգրկում է ՀՀ էկոլոգիական օրենսդրության համար սկզբունքորեն նոր, արևմտյան օրենսդրությանը բնորոշ մոտեցումների վրա հիմնված գաղափարներ, որոնք ազգային օրենսդրության համակարգում ներառելը ենթադրում է ոչ միայն նոր իրավական ակտերի ընդունում, այլ նաև համալիր հայեցակարգային փոփոխություններ էկոլոգիական օրենսդրության համակարգում: Այս իմաստով ներկայացված Նախագծի կարևորագույն խնդիրներից է նախանշել այն ուղիները, որոնք առաջարկվող նորարարական մեխանիզմներն օրգանապես կկապեն գործող մեխանիզմին: Ուստի առաջարկում ենք Նախագծի` «Առաջարկվող գործողություններ» վերտառությամբ VII բաժնում համակարգված ձևով նկարագրել իրավական ակտերում փոփոխությունների անհրաժեշտության վերաբերյալ հիմնական մոտեցումները:
3. Միանգամայն արդարացիորեն Նախագծի VII բաժնում իրավական պատասխանատվությունը (քաղաքացիական և վարչական) դիտարկվում է որպես օրենսդրության կիրառման արդյունավետությունն ապահովող կարևոր գործոն: Հետևաբար, նպատակահարմար ենք գտնում «Իրավիճակի նկարագրությունը» վերտառությամբ I բաժնում ներառել հանապատասխան վիճակագրական և վերլուծական տեղեկատվություն ՀՀ-ում բնապահպանական իրավախախտումների համար կիրառվող իրավական պատասխանատվության պրակտիկայի վերաբերյալ:
4. «Առկա հիմնախնդիրները» վերտառությամբ II բաժնում անհրաժեշտ է ներառել տեղեկատվություն ՀՀ էկոլոգիական օրենսդրությամբ ամրագրված, սակայն չկիրառվող տնտեսական գործիքների, ինչպես նաև չկիրառման պատճառների մասին (օրինակ, «Թափոնների մասին» ՀՀ օրենքի 21 և 23-րդ հոդվածներով սահմանված արտոնությունները):
5. Գտնում ենք, որ Նախագծի «Էկոհամակարգային ծառայությունների վերաբերյալ ՀՀ գործող օրենսդրությունը և առկա հիմնախնդիրները» վերտառությամբ VI բաժինը կառուցվածքային առումով և տրամաբանորեն պետք է հաջորդի «Առկա հիմնախնդիրները» վերտառությամբ II բաժնին:
6. Նախագծի IV բաժնի «Միջազգային փորձ» վերտառությամբ ենթավերնագրի ներքո ներկայացված են «կենսաբազմազանություն» և «էկոհամակարգ» հասկացությունները` ըստ «Կենսաբազմազանության մասին» ՄԱԿ-ի կոնվենցիայի, որոնք, ըստ էության, առնչվում են նույն բաժնի «Էկոհամակարգային ծառայությունների դասակարգման տարբեր մոտեցումներ-սահմանումներ» ենթավերնագրին` որպես ընդհանուր տեսական հիմք:
7. Անհրաժեշտ հստակությամբ արտացոլված չէ Նախագծի IV բաժնի «Էկոհամակարգերի պահպանության շահավետության օրինակներ» ենթավերնագրի ներքո ներկայացված միջազգային պրակտիկայի առնչությունը ՀՀ-ում առկա իրավիճակին` իրավական համակարգին, բնական և տնտեսական պայմաններին, ինչպես նաև էական նշանակություն ունեցող այլ գործոնների: Նշված կապի արտացոլումը հնարավորություն կտա հստակ պատկերացում կազմել, թե որքանով են քննարկվող օրինակները համադրելի հայաստանյան իրականության համար, առավել ևս, որ բերվող օրինակները վերաբերում են տնտեսական մեխանիզմի շրջանակներում գործող և նեղ ոլորտային կիրառություն ունեցող գործիքների:
8. Նախագծի «Էկոհամակարգային ծառայությունների վերաբերյալ ՀՀ գործող օրենսդրությունը և առկա հիմնախնդիրները» վերտառությամբ VI բաժնում «էկոհամակարգային ծառայություն» հասկացությունը սահմանելու անհրաժեշտություն չկա: Այդ սահմանումը պետք է լինի IV բաժնի «Էկոհամակարգային ծառայությունների դասակարգման տարբեր մոտեցումներ-սահմանումներ» ենթավերնագրի ներքո: Բացի այդ, VI բաժնում 8-րդ կետում ձևակերպված «էկոհամակարգային ծառայության» սահմանումը հակասում է 4.1.1. ենթակետում բերվող տեսական մոտեցումներին: Մասնավորապես, հիշյալ 8-րդ կետում էկոհամակարգային ծառայությունները բառացիոերն բնորոշվում են որպես «… իրավաբանական և ֆիզիկական անձանց կողմից իրականացվող գործողություններ, որոնք օգտվելով և օգուտներ ստանալով էկոհամակարգերից իրականացնում են էկոհամակարգերի պահպանության և վերականգնման միջոցառումներ»: Այս սահմանումն ինքնին խնդրահարույց է, քանի որ սահմանափակվում է ծառայությունները բնութագրելով որպես իրավաբանական և ֆիզիկական անձանց կողմից իրականացվող գործողություններ, իսկ սահմանման վերջին հատվածը` «... որոնք օգտվելով և օգուտներ ստանալով էկոհամակարգերից իրականացնում են էկոհամակարգերի պահպանության և վերականգնման միջոցառումներ», բնորոշում է ոչ թե էկոհամակարգային ծառայությունները, այլ նշված սույբեկտների գործողությունները: Մինչդեռ, 4.1.1. ենթակետում բերվող մոտեցումներից հետևում է, որ էկոհամակարգային ծառայություններն ուղղակիորեն բխում են բնական կապիտալի էությունից, և որևէ սուբյեկտի կողմից չեն կարող մատուցվել այլ սուբյեկտների (այս իմաստով էկոհամակարգային ծառայության կոնցեպտի ընկալումը տարբերվում է «ծառայությունների մատուցում» հասկացության դասական ընկալումից): Հետևաբար, հիմք ընդունելով գիտական մոտեցումներն, անհրաժեշտ է «էկոհամակարգային ծառայության» ընդհանրացված սահմանումը ձևակերպել Նախագծի 4.1.1. ենթակետի ներքո:
9. ՀՀ-ում գործող տնտեսական մեխանիզմներից միայն բնապահպանական և բնօգտագործման վճարներն են, որ այս կամ այն չափով ներառում են էկոհամակարգային ծառայությունների վճարներ: Ուստի էկոհամակարգային ծառայությունների վճարների և բնապահպանական և բնօգտագործման վճարների հարաբերակցությունը դիտարկելիս, անհրաժեշտ է Նախագծի «Առաջարկվող գործողություններ» վերտառությամբ VII բաժնում հիշատակել, որ ապագայում էկոհամակարգային ծառայությունների դիմաց վճարների համակարգի ներդրումը գործնականում չի փոխարինելու բնապահպանական և բնօգտագործման վճարների համակարգին, այլ կիրառվելու է զուգահեռաբար` հաշվի առնելով բնապահպանական վճարների դրույքաչափերի նվազեցման խնդիրը:
10. Նախագծի «Առաջարկվող գործողություններ» վերտառությամբ VII բաժնում քաղաքացիաիրավական պատասխանատվության ռեժիմի կատարելագործման համատեքստում հարկ է հիշատակել հետևյալ սկզբունքային մոտեցումները` (1) օրենսդրությամբ շրջակա միջավայրին պատճառված վնասի («էկոլոգիական վնաս») հասկացության ամրագրում, (2) պատասխանատվության ռեժիմի դիֆերենցացիա այն դեպքերի համար, երբ շրջակա միջավայրին վնաս է պատճառվում առավել վտանգի աղբյուրով կամ պայմանավորված տնտեսական գործունեությամբ և (3) շրջակա միջավայրին պատճառված վնասի հաշվարկման մեթոդական բազայի մշակում:

**Այլ դիտողություններ**

1. Հիմք ընդունելով «Իրավական ակտերի մասին» ՀՀ օրենքի 41-րդ հոդվածի պահանջները` անհրաժեշտ է Նախագիծը համապատասխանեցնել իրավական տեխնիկայի կանոններին:
2. Նախագծի տեքստը կարիք ունի լեզվաոճական խմբագրության:

1. ÀÝ¹áõÝí»É ¿ 14.08.2008Ã., áõÅÇ Ù»ç ¿ Ùï»É 01.01.2009Ã., ãÇ Ññ³å³ñ³Ïí»É: [↑](#footnote-ref-2)